Virallinen lehti nro C 076 , 11/03/1998 s. 0054



KIRJALLINEN KYSYMYS P-1763/97 komissiolle esittäjä(t): Jan Mulder (ELDR) (14. toukokuuta 1997) Aihe: Naudanlihan pakolliset kansalliset merkinnät Ranskassa Ranska on ilmoittanut, että 1. kesäkuuta 1997 alkaen naudanliha on pakko varustaa merkinnöillä (mm. alkuperän mukaan). Euroopan maatalousministerien neuvosto on päässyt tämän vuoden maaliskuun 19. päivänä sopimukseen EY:n asetuksesta, joka koskee nautakarjan yksilöintiä ja rekisteröintiä sekä naudanlihan ja naudanlihatuotteiden merkintöjä. Tämän asetuksen 19 artiklan 5 kohdassa on ehto, jonka mukaan jäsenvaltio tarvitsee Euroopan komissiolta ennakolta hyväksynnän pakollisten merkintöjen soveltamiseksi. Lisäksi sellaiset pakolliset kansalliset merkinnät eivät saa johtaa jäsenvaltioiden välisiin markkinahäiriöihin. Haluan esittää komissiolle seuraavat kysymykset: 1. Onko Ranska pyytänyt Euroopan komissiolta lupaa pakollisten merkintöjen käyttöönottamiseen 1. kesäkuuta alkaen. Jos ei, esittääkö Euroopan komissio Ranskalle silloin perusteeksi tulevan EY:n asetuksen 19 artiklan 5 kohtaan sisällytetyn velvoitteen? 2. Jos Ranska on esittänyt Euroopan komission hyväksyttäviksi suunnitelmia, antaako komissio niille silloin hyväksyntänsä? Mikä on tällöin komission perustelu? 3. Onko komissio tietoinen siitä, onko vielä muillakin jäsenvaltioilla ohjelmassaan kansallisten merkintöjen käyttöönotto? 4. Miten komissio aikoo estää sen, että sen antaessa hyväksyntänsä kansallisille merkinnöille jäsenvaltioiden välinen kauppa vääristyy? Jos näin kuitenkin käytännössä tapahtuu, onko komissiolla silloin käytössään sopivia keinoja toimintaa varten? Komission jäsenen Franz Fischlerin komission puolesta antama vastaus (4. heinäkuuta 1997) 1. Ranska on hakenut komission hyväksymistä direktiivin 83/189/ETY ((EYVL L 109, 26.4.1983. )) mukaiselle naudanlihan pakollisen merkintäjärjestelyn käyttöönotolle 15 päivästä toukokuuta alkaen; direktiivi koskee jäsenvaltion säätämää, ei-yhdenmukaistettua lainsäädäntöä. Hakemus jätettiin ennen kuin neuvosto hyväksyi nautaeläinten tunnistus- ja rekisteröintijärjestelmän sekä naudanlihan ja naudanlihatuotteiden merkitsemisen käyttöönottamista koskevan neuvoston asetuksen (EY) N:o 820/97 ((EYVL L 117, 7.5. 1997. )). 2. Komissio on ilmoittanut Ranskalle, että direktiivi 83/189/ETY koskee jäsenvaltion säätämää, ei-yhdenmukaistettua lainsäädäntöä, ja ettei direktiiviä naudanlihan merkitsemisen osalta voida enää soveltaa, koska naudanlihan merkitsemisestä on sittemmin annettu yhdenmukaistetut yhteisön säännöt. 3. Muut jäsenvaltiot eivät olleet 15 päivään toukokuuta 1997 mennessä ilmoittaneet naudanlihan pakollisten merkitsemisjärjestelmien käyttöönotosta. 4. Neuvoston asetuksen (EY) - 820/97 19 artiklan 4 kohdan mukaan jäsenvaltiot, joissa on riittävän kehittynyt nautaeläinten tunnistus- ja rekisteröintijärjestelmä, voivat kuitenkin jo ennen 1 päivää tammikuuta 2000 määrätä pakollisen naudanlihan merkintäjärjestelmän, mutta vain alueellaan syntyneiden, kasvatettujen tai teurastettujen eläinten lihalle. Tällainen järjestelmä edellyttää kuitenkin komission ennalta antamaa hyväksyntää, eikä se 19 artiklan 5 kohdan mukaisesti saa aiheuttaa häiriöitä jäsenvaltioiden välisessä kaupassa. Jos komissio katsoo, että jäsenvaltio ei ole täyttänyt perustamissopimuksesta johtuvaa velvoitetta, se antaa Euroopan yhteisön perustamissopimuksen 169 artiklan mukaisesti asiasta lausunnon perusteluineen annettuaan ensin asianomaiselle jäsenvaltiolle mahdollisuuden esittää omat huomionsa. Jos jäsenvaltio ei noudata lausuntoa komission määräämässä ajassa, komissio voi viedä asian tuomioistuimeen.